**กระทรวงอุตฯ บุกพื้นที่ “กาแฟอินทรีย์” เน้นดึงอัตลักษณ์เฉพาะ อัพเกรดสู่กาแฟระดับโลก**

จ.เชียงใหม่ 12 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางเบญจมาพร เอกฉัตร ผู้ตรวจราชการกระทรวงอุตสาหกรรม​ นางสาวศิริรัตน์ ไกรวณิช ผู้ช่วยปลัดกระทรวงอุตสาหกรรม นายจารุพันธุ์ จารโยภาส รองอธิบดีกรมส่งเสริมอุตสาหกรรม นางจันทนรัตน์ ปิยพัทธไชย อุตสาหกรรมจังหวัดเชียงใหม่ และคณะผู้บริหารกระทรวงอุตสาหกรรม ลงพื้นที่ตรวจเยี่ยมวิสาหกิจชุมชนกลุ่มกาแฟต้นทางจังหวัดเชียงใหม่ อ.แม่แตง ซึ่งได้รับการส่งเสริมและสนับสนุนจากกระทรวงอุตสาหกรรม โดยมี นายสุเวช เวฬุธนราชัน ประธานกลุ่มให้การต้อนรับและกล่าวสรุปผลการดำเนินงานภาพรวมของกลุ่ม

“กลุ่มกาแฟต้นทาง จ.เชียงใหม่” เป็นการรวมกลุ่มของสมาชิกผู้ปลูกกาแฟในพื้นที่ใกล้เคียง จำนวน 14 กลุ่ม 8 อำเภอ ได้แก่ อ.แม่แตง อ.ไชยปราการ อ.แม่วาง อ.แม่อาย อ.แม่ริม อ.ดอยสะเก็ด อ.สะเมิง และ อ.กัลยาณิวัฒนา เป็นนิติบุคคล เพื่อผลิตเมล็ดกาแฟที่ดีที่สุดจากแหล่งเพาะปลูกและผลิตกาแฟคุณภาพที่ได้รับการรับรองว่าเป็นกาแฟอินทรีย์ (Organic Cerified) ด้วยคุณภาพที่ได้รับรองมาตรฐาน GMP แบบครบวรจร ตั้งแต่ต้นน้ำไปจนถึงปลายน้ำ มีปริมาณผลผลิต (กาแฟกะลา) จำนวน 40,000 กิโลกรัม คิดเป็นมูลค่า 4.8 ล้านบาท/ปี

สำหรับกลุ่มกาแฟต้นทางฯ ได้รับการสนับสนุนจากกระทรวงอุตสาหกรรมในกิจกรรมการพัฒนาคุณภาพและมาตรฐานของผลผลิตกาแฟ (ต้นทาง-ผู้เพาะปลูก) ภายใต้โครงการส่งเสริมและพัฒนาศักยภาพเกษตรกรผู้ประกอบการในการประกอบธุรกิจเพื่อเตรียมความพร้อมการรับรองมาตรฐาน GAP และเกษตรอินทรีย์ โดยขณะนี้อยู่ระหว่างการยื่นขอรับรองระบบมาตรฐานเกษตรอินทรีย์สหรัฐอเมริกา(USDA Organic) ซึ่งจะทำให้กลุ่มมีระบบการผลิตและควบคุมคุณภาพที่มีมาตรฐานและเอกสารสามารถตรวจสอบได้ นอกจากนี้ยังได้รับการสนับสนุนสินเชื่อกองทุนพัฒนาเอ็สเอ็มอีตามแนวประชารัฐ จำนวนเงิน 1,000,000 บาท เพื่อปลูกสร้างอาคารโรงงานสำหรับใช้เป็นโรงเก็บเมล็ดกาแฟ และซื้อเครื่องคั่วกาแฟ รวมทั้งได้รับการส่งเสริมและพัฒนาการเพิ่มศักยภาพและเทคโนโลยีอุตสาหกรรม เพื่อสร้างความเชื่อมโยงการพัฒนาการรวมกลุ่มอุตสาหกรรมในรูปแบบเครือข่ายคลัสเตอร์​ ขณะเดียวกันทางกลุ่มยังได้จัดตั้งเป็นศูนย์เรียนรู้เพื่อการพัฒนาคุณภาพและมาตรฐานของผลผลิตกาแฟและพืชอินทรีย์ โดยบูรณาการการทำงานร่วมกับ ศูนย์ส่งเสริมอุตสาหกรรมภาคที่ 1 กรมส่งเสริมอุตสาหกรรม และมหาวิทยาลัยแม่โจ้ เพื่อเป็นศูนย์เรียนรู้ให้กับเกษตรกรที่สนใจแปรรูปผลิตภัณฑ์ให้ได้มาตรฐานออร์แกนิคอีกด้วย อย่างไรก็ตามทางกลุ่มก็ยังมีความต้องการรับการสนับสนุนเกี่ยวกับการสร้างแบรนด์และสร้างแฟรนไชส์ เพื่อต่อยอดให้กาแฟของกลุ่มกลายเป็นกาแฟระดับโลก และเน้นกลุ่มลูกค้าพรีเมี่ยม เช่น การขายบนเครื่องบิน การขายให้ระดับโรงแรม 6 ดาว โดยในปัจจุบันมีกลุ่มลูกค้าจากประเทศอเมริกา ดูไบ ได้ให้ความสนใจเกี่ยวกับกาแฟของทางกลุ่มเช่นกัน ทั้งนี้ ในการตรวจเยี่ยมครั้งนี้ รัฐมนตรีช่วยว่าการกระทรวงอุตสาหกรรมได้ให้แนวทางการดำเนินงานของกลุ่ม โดยให้มุ่งเน้นอัตลักษณ์หาจุดเด่นของผลิตภัณฑ์เมล็ดกาแฟของกลุ่มให้ต่างจากที่อื่น​รวมถึงการหาช่องทางการตลาดใหม่ๆ​ ในการจัดจำหน่ายผลิตภัณฑ์ของกลุ่มต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว